RADNI DOKUMENT SLUŽBI KOMISIJE SAŽETAK PROCJENE UTJECAJA uz Komunikaciju Komisije Europskom parlamentu, Vijeću, Europskom gospodarskom odboru i socijalnom odboru i Odboru regija Plava energija Djelovanje potrebno za iskorištavanje potencijala energije europskih mora i oceana do 2020. i kasnije /* SWD/2014/012 final */





RADNI DOKUMENT SLUŽBI KOMISIJE SAŽETAK PROCJENE UTJECAJA uz Komunikaciju Komisije Europskom parlamentu, Vijeću, Europskom gospodarskom odboru i socijalnom odboru i Odboru regija Plava energija Djelovanje potrebno za iskorištavanje potencijala energije europskih mora i oceana do 2020. i kasnije 1. Uvod Energetski potencijal naših mora i oceana znatno premašuje naše trenutačne potrebe za energijom. Trenutačno se razvija niz različitih tehnologija kako bi se ta energija iskoristila u svim svojim oblicima, uključujući valove, plimu i oseku, stupnjeve slanosti i termalne stupnjeve. Uvođenje je trenutačno ograničeno, no sektor ima potencijal za rast, čime bi se potaknuo gospodarski rast i stvaranje radnih mjesta ne samo duž obale nego i u unutrašnjosti duž lanaca opskrbe. S obzirom na to da Europska unija pojačava svoje napore u vezi s postizanjem ciljeva strategije Europa 2020.[1] i razmatra svoju energetsku i klimatsku politiku nakon 2020., pravo je vrijeme za istraživanje svih mogućih načina poticanja inovacija, stvaranja gospodarskog rasta i otvaranja novih radnih mjesta te smanjivanja emisija ugljika. S obzirom na potrebna dugoročna ulaganja, potrebno je odmah poduzeti mjere kako bi se osigurala značajna uloga sektora energije oceana u postizanju naših ciljeva do 2020. i kasnije. Ova je ocjena utjecaja usmjerena prema budućnosti i obećavajućoj novoj tehnologiji te se u njoj razmatraju razne opcije koje su na raspolaganju na razini Europske unije, a kojima bi se podupro njezin razvoj. 2. Definicija problema Razvoj ovog obećavajućeg sektora trenutačno nailazi na nekoliko tehnoloških i netehnoloških prepreka. Njih će biti potrebno riješiti ako se želi postići potpuno iskorištavanje potencijala sektora. Smanjenje troškova, financijska pitanja i pitanja u vezi s profitabilnošću Trošak iskorištavanja energije oceana trenutačno je velik u usporedbi s konvencionalnim, ali i ostalim obnovljivim izvorima energije koji dugo uživaju snažnu potporu javnosti. Većina postojećih tehnologija energije oceana još je uvijek u oglednoj fazi, a preostali tehnički izazovi sprečavaju napredak prema smanjenju kapitalnih troškova. Relativna novost ovih tehnologija i percepcija visokog rizika mogu odvratiti ulagače. Štoviše, složenost tehnološke okoline dovodi do raspršivanja napora istraživanja i razvoja, što usporava napredak u smislu učenja i iskustva. Pitanja infrastrukture Nedostatak pouzdanosti u procesu planiranja mreže, duga vremenska razdoblja od donošenja odluke do izvršenja i previsoki troškovi prijenosa mogu odvratiti ulaganja u energiju oceana. Pojačanja mreža na moru, ali i na kopnu i uzduž granica, temeljni su uvjet za razvoj energije oceana. Isto tako treba riješiti pitanje dostupnosti pristupa odgovarajućim lukama i specijaliziranim plovilima. Administrativna i regulatorna pitanja Dugotrajni i pretjerano složeni postupci izdavanja dozvola i suglasnosti istaknuti su kao glavna prepreka razvoju projekata energije oceana. Uvođenje energije oceana sprečava nedorečenost u vezi s ispravnom primjenom zakona o okolišu, što može dodatno produljiti postupke izdavanja suglasnosti i dodatno opteretiti strane odgovorne za projekte u administrativnom i financijskom smislu. Pitanja u vezi s okolišem Trenutačno su podaci o utjecaju energije oceana na okoliš ograničeni. Istraživanja su stranama odgovornima za projekte često preskupa da bi ih pojedinačno provodile. Za razumijevanje i ublaživanje nepovoljnih utjecaja instalacija energije oceana na okoliš bit će potrebno više istraživanja i razvoja te bolja razmjena podataka. 3. Analiza supsidijarnosti i dodana vrijednost Europske unije Nadležnost Europske unije u području obnovljive energije oceana iznesena je u okviru ciljeva Ugovora o funkcioniranju Europske unije o energiji, unutarnjem tržištu i okolišu. U usporedbi s odvojenim inicijativama i proračunima države članice, koordinacija aktivnosti povezanih s istraživanjem, ali i s ostalim netehnološkim pitanjima na europskoj razini, ubrzala bi razvoj sektora. 4. Ciljevi politike Opći cilj politike je srednjoročno omogućiti značajan doprinos sektora energije oceana ciljevima Europe koji se odnose na zapošljavanje, inovacije te klimatska i ekološka pitanja, usporedo s bolje uspostavljenim tehnologijama obnovljive energije. Točnije, cilj je savladati prethodno navedene prepreke potičući suradnju između strana koje razvijaju tehnologije, strana koje donose politike, ulagača i ostalih dionika kako bi se smanjio raskorak između istraživanja i tržišta. 5. Opcije politike Prva opcija (okvir trenutačne politike) znači nastavak sadašnjih inicijativa politike na razini Europske unije što će izravno ili neizravno utjecati na energiju oceana. ERA-Net o energiji oceana doprinijet će jačanju koordinacije istraživanja među državama članicama. Komisija i dionici će i dalje istraživati načine na koje je moguće učvrstiti financiranje energije oceana u okviru novog programa Obzor 2020. O razvojima mreže na moru će se i dalje raspravljati u okviru postojećih inicijativa poput Inicijative mreže na moru zemalja Sjevernog mora (NSCOGI). Rasprave će se nastaviti u vezi s prijedlogom za Direktivu o pomorskom prostornom planiranju i prijedlogom kojim se izmjenjuje Direktiva o procjeni utjecaja na okoliš, s namjerom pojednostavljivanja postupaka kako bi se smanjilo nepotrebno administrativno opterećenje. Druga opcija (poboljšana koordinacija između politike i industrije) uključuje uspostavu foruma koji objedinjuje sve odgovarajuće dionike. Njezin bi cilj bio osmisliti održiva rješenja prethodno navedenih izazova i sastaviti strateški plan u kojem bi bile iznesene ključne točke industrijskog razvoja u jasno određenom vremenskom roku kao i okvirni plan provedbe. Aktivno sudjelovanje država članica i Europske komisije u ovom procesu poslalo bi jasno političku poruku pružanja potpore. Usko bi se grlo u smislu infrastrukture riješilo poticanjem proaktivnijeg dijaloga između industrije i strana odgovornih za planiranje mreže. Također se predviđa da bi se u okviru foruma dionika utvrdile ostale infrastrukturalne potrebe (usluge luka i lanac opskrbe). Nedorečenost u vezi s utjecajima na okoliš će se riješiti promicanjem dobrovoljne razmjene podataka. Diferencirana dohodovna potpora za povezivanje ključna je kako bi se manje razvijene tehnologije obnovljive energije mogle ravnopravno natjecati. Stoga je prepoznavanje posebnih potreba manje razvijenih tehnologija u okviru predstojećih smjernica Komisije za subvenciju važna komponenta druge opcije. Treća opcija (ciljane strukturne akcije) nastavlja se na drugu opciju. Teži konsolidaciji suradnje između dionika i uspostavi snažnog okvira institucionalne potpore. Osim mjera iznesenih u okviru druge opcije, europska industrijska inicijativa bila bi uspostavljena s ciljem povećanja ulaganja i provedbe strateškog plana. Uspostavila bi se namjenska platforma za planiranje mreže kako bi se unaprijedili interesi obnovljive industrije na moru u domeni planiranja mreže. Da bi se riješila ostala uska grla u vezi s infrastrukturom, odredit će se posebno tijelo za sektor koje će utvrđivati i procjenjivati posebne potrebe sektora u odnosu na lanac opskrbe te istražiti moguće sinergije s ostalim sektorima, posebno sektorom vjetra na moru, u pokušaju smanjenja troškova i iskorištavanja sinergija. Ovom se opcijom predviđa razrada dokumenta sa smjernicama kako bi se pružila pomoć pri provedbi članka 13. Direktive o obnovljivoj energiji prema kojoj države članice moraju osigurati da su nacionalna pravila u vezi s izdavanjem odobrenja i dozvola koja se primjenjuju na instalacije obnovljive energije „razmjerna i potrebna”. U pogledu potencijalnog razvoja energije oceana ovom se opcijom istražuje mogućnost razvoja smjernica specifičnih za sektor za pomorsko prostorno planiranje kao i smjernica za potporu provedbe Direktive o staništu i Direktive o pticama. 6. Procjena utjecaja Gospodarski utjecaji Energija oceana će, u okviru prve opcije, vjerojatno dati samo manji doprinos budućoj kombinaciji energija Europske unije. Smanjenje ujednačenih troškova električne energije vjerojatno će se odvijati relativno sporo. Gospodarske će koristi, prema tome, u smislu razvoja samog sektora i poticanja gospodarske aktivnosti uzduž lanaca opskrbe vjerojatno biti na niskoj razini. Štoviše, bez dodatne potpore konkurentsku bi prednost Europske unije mogle preuzeti treće zemlje, čime bi propali već stvoreni razvoj i radna mjesta industrije. Povećana bi razina suradnje među dionicima potaknuta drugom opcijom mogla unaprijediti utjecaj javnog i privatnog ulaganja u sektor i rezultirati smanjenjem troškova. Prihvaćenost na tržištu stoga bi vjerojatno bila iznad pretpostavki iz prve opcije, no njezin je razmjer neizvjestan s obzirom na to da su mnogi instrumenti u naravi dobrovoljni. Prepoznavanje energije oceana kao strateške energetske tehnologije i stvaranje europske industrijske inicijative, kako je predloženo u okviru treće opcije, vjerojatno će olakšati pristup strana koje su odgovorne za projekte financijama te znatno potaknuti inovacije. Predloženi bi dokumenti sa smjernicama mogli ostvariti daljnju uštedu s pomoću izbjegnutih troškova transakcija. S druge strane, druga i treća opcija će se vjerojatno povezivati s razmjerno većim troškovima električne energije i kao posljedicu imati određeni stupanj administrativnog opterećenja. Utjecaji na okoliš Uvođenje energije oceana ima potencijal smanjenja emisija stakleničkih plinova. Pretpostavljajući da se svakom postavljenom jedinicom zamjenjuje istovjetna jedinica konvencionalne proizvodnje, pretpostavlja se da je korist ublaživanja klimatski promjena u okviru prve opcije na niskoj razini te na relativno višoj razini u okviru druge i treće opcije. Instalacije energije oceana u širokom smislu utječu na lokalni okoliš, što može biti pozitivno i negativno. Postupajući u skladu s pristupom predostrožnosti, procjenjuje se da će prva opcija, s relativno malim područjem koje su zauzele instalacije energije oceana, za posljedicu imati nisku razinu negativnog lokalnog utjecaja, dok će druga i treća opcija prema tome uključivati višu razinu negativnog lokalnog utjecaja. Međutim, to se može uravnotežiti činjenicom da bi uz povećanje postavljenog kapaciteta stečeno iskustvo moglo dovesti do razvoja učinkovitih instrumenata i praksi upravljanja utjecajima na okoliš. Socijalni utjecaji Komercijalizacija energije oceana vjerojatno će stvoriti visoko kvalitetna radna mjesta, posebno u okviru treće opcije u vezi s kojom su razine uvođenja najviše. Do stvaranja radnih mjesta uglavnom će doći u državama članicama i regijama u kojima će se biti uvedena energija oceana iako se pretpostavlja da će se u ostalim zemljama uključenima u lanac opskrbe stvoriti proizvodne i ostale gospodarske mogućnosti. S razvojem sektora povećat će se potražnja za visoko obrazovanom radnom snagom. U okviru druge opcije, i posebno treće opcije, ovaj bi porast potražnje za kvalificiranim inženjerima mogao pooštriti tržišno natjecanje posebno u odnosu na sektor vjetra na moru, a možda čak i u odnosu na naftu i plin. Uz povećanje razine uvođenja mogla bi se pojaviti pitanja o prihvaćanju od javnosti. Viša razina širenja energije oceana u okviru druge i treće opcije mogla bi razmjerno povećati mogućnost sukoba s ostalim korisnicima morskog prostora. Međutim, taj bi se utjecaj moglo ublažiti ranim uključivanjem svih dionika. 7. Usporedba opcija Djelotvornost Prva opcija ne ispunjuje ovaj cilj jer ne bi dovoljno ubrzala komercijalizaciju energije oceana. Druga bi opcija mogla potaknuti višu razinu suradnje i izbjeći udvostručivanje napora, no rezultati će ovisiti o spremnosti dionika da se uključe, stoga su nepouzdani. Iako se od treće opcije ne može očekivati da u potpunosti riješi pitanja utvrđenih uskih grla, ona će ih najvjerojatnije umanjiti, time potičući industriju na opipljiv način. Učinkovitost Prva opcija ne ispunjuje kriterij jer bi izazvala odustajanje od znatnog, ako ne cijelog, dijela gospodarskih koristi koje bi bile posljedica razvoja industrije energije oceana. Uspostava foruma u okviru druge opcije zahtijeva određeni napor, no vjerojatno je da će donijeti napredak. Međutim, njezin bi utjecaj uvelike ovisio o spremnosti dionika na sudjelovanje. Stvaranje europske industrijske inicijative za energiju oceana (treća opcija) uključivalo bi veću posvećenost uključenih dionika. Vodeći računa o troškovima, treća se opcija smatra najdjelotvornijom, uz izuzeće stvaranja posebnog tijela za unapređivanje interesa energije oceana u planiranju mreže s obzirom da bi se preklapala s postojećim inicijativama. Usklađenost Sve su opcije politike u skladu s dugoročnim ciljevima politike Europske unije, uključujući one koji se odnose na klimu, energiju, okoliš i gospodarski razvoj. Izvedivost Određene su mjere izvedive u kratkoročnom pogledu, no neke su mjere iz treće opcije održive samo dugoročno. Na primjer, industrija mora uspostaviti strateški istraživački plan kako bi uspostavila industrijsku inicijativu. U vezi s dokumentima sa smjernicama koji upotpunjuju direktive o okolišu potrebna je dostupnost podataka o utjecajima na okoliš. Smjernice specifične za sektor koje upotpunjuju Direktivu o pomorskom prostornom planiranju bile bi moguće samo nakon što direktiva bude provedena, a njezini utjecaji poznati. Stoga bi, umjesto odlučivanja između druge i treće opcije, bilo primjerenije donijeti mjere druge opcije kao prvi korak prema stvaranju osnove za mjere treće opcije što će pomoći daljnjem napretku industrije. Usporedna analiza triju procijenjenih opcija može se sažeti kako slijedi: Prva opcija (okvir trenutačne politike) U tijeku su određene su inicijative, važne za sektor, no njima se ne rješavaju pitanja određenih posebnih potreba sektora. Bez posebnih mjera poduzetih da bi se podržala energija oceana, strane koje razvijaju tehnologije bit će suočene sa snažnim pritiskom konkurencije naprednijih tehnologija obnovljive i konvencionalne proizvodnje električne energije koje su već imale koristi od povoljne politike i velikog obujma privatnog i javnog ulaganja u prošlosti. Druga opcija (poboljšana koordinacija između politike i industrije) Podupiranje sektora povezivanjem dionika, dobrovoljnom razmjenom podataka i njegovom povećanom integracijom unutar postojećih mehanizama financiranja vjerojatno će u određenoj mjeri umanjiti uska grla i potom donijeti rezultate. Međutim, raspon pozitivnih utjecaja nedorečen je s obzirom na dobrovoljnu prirodu inicijativa. Treća opcija (ciljane strukturne akcije) Osim instrumenata druge opcije, treća opcija uključuje učinkovite alate za podizanje profila industrije, unapređivanje istraživanja i razvoja i suradnje dionika te ublaživanje određenih administrativnih prepreka s kojima se suočavaju strane odgovorne za projekte. Vjerojatno će odaslati snažnu političku poruku, no neke bi mjere mogle biti izvedive samo u dugoročnom pogledu. Tablica 1.: Usporedba opcija u odnosu na očekivanu proizvodnju || Prva opcija (BAU) || Druga opcija || Treća opcija Gospodarski utjecaji Ujednačeni trošak električne energije dobivene iz energije oceana || + || ++ || +++ Konsolidacija istraživanja i razvoja || 0/+ || ++ || +++ Trošak za potrošače || - || -- || --- Konkurentnost || - || + || ++ Razvoji mreže || + || ++ || ++ Razvoj lanaca opskrbe i luka || 0 || + || ++ Sinergije s ostalim sektorima || 0 || + || + Administrativni troškovi* || - || ++/- || ++/- Utjecaji na okoliš Ublaživanje klimatskih promjena || + || ++ || +++ Ostali ekološki utjecaji** || - || -- || --- Ublaživanje nedorečenosti u vezi s utjecajima na okoliš || 0 || ++ || +++ Olakšavanje provedbe zakonodavstva || 0 || 0 || + Socijalni utjecaji Stvaranje radnih mjesta || + || ++ || +++ Stvaranje radnih mjesta u područjima visokog stupnja nezaposlenosti || + || ++ || +++ Obrazovanje i osposobljavanje || NP || NP || NP Mapiranje vještina || 0 || ++ || ++ Zdravlje i sigurnost || NP || NP || NP Prihvaćanje od javnosti*** || 0 || +/- || +/- Legenda: + pozitivan utjecaj, ++ znatno pozitivan utjecaj, - negativan utjecaj, -- znatno negativan utjecaj, 0 bez utjecaja, NP – nije primjenjivo/izuzetno teško za procijeniti. * Dok bi predložene mjere u okviru druge i treće opcije s vremenom smanjile administrativni trošak, također postoje troškovi povezani s administrativnim naporom potrebnim za provedbu tih mjera. ** Priroda i raspon ostalih ekoloških utjecaja u izuzetnoj mjeri ovise o tehnologiji, no razumno je pretpostaviti da bi se širenjem energije oceana povećao rizik od nepovoljnog ekološkog utjecaja. *** Ovisi o razini uključenosti dionika. 8. Praćenje i ocjenjivanje Predlaže se da Komisija prati i ocjenjuje napredak industrije energije oceana na temelju pokazatelja iz tablice 2. Podaci će biti prikupljeni putem anketa raspodijeljenih odgovarajućim dionicima uključujući strane koje razvijaju tehnologije, strane koje su odgovorne za projekte, ulagače i ciljane istraživačke institucije. Prvo će se opsežno ocjenjivanje provesti najkasnije do 2020. Tablica 2.: Temeljni pokazatelji za procjenu razvoja energije oceana Pokazatelj || Značaj Postavljeni kapacitet || Komercijalizacija tehnologije Obujam ulaganja u sektor || Zapažena pouzdanost, djelotvornost i isplativost tehnologija Broj zajedničkih pothvata || Suradnja industrije, sinergije Duljina vremena od donošenja odluke do izvršenja (odnosno ukupno vrijeme potrebno za dobivanje suglasnosti za izgradnju i dozvola za povezivanje mreža) || Djelotvornost postupaka planiranja i izdavanja dozvola [1] COM(2010) 2020, 3.3.2010.